প্রশাসন থেকে এনসিটিবির কাছে পাঠান হলে এনসিটিবি থেকে সেটা দেখে দেয়া হয়। এই মর্মে দেখে দেয়া হয় যে,কারিকুলামের সঙ্গে সেটা যায় কি না বা সাংঘর্ষিক হয় কিনাÑ এ পর্যন্তই। আমি নিজে এনসিটিবির চেয়ারম্যান এবং মেম্বার, কারিকুলামের সঙ্গে কথা বলে এসে এ কলামে বিষয়টা লিখেছিলাম। আবারো প্রসঙ্গক্রমে কথাটা টেনে আনলাম এ কারণে যে, কাউকে না কাউকে তো দেখতে হবে। মনিটরিং করতে হবে প্রাইভেট স্কুলগুলোতে কী শেখানো হচ্ছে কী বই পড়ানো হচ্ছে। অতিরিক্ত চাপ সৃষ্টি করে অভিভাবকদের কীভাবে বাধ্য করা হচ্ছে দুধের শিশুদের স্কুল ছুটির পরও কোচিংয়ে বসিয়ে রাখতে টাকা-পয়সার কথা না হয় বাদই দিলাম। কথা হলো, আমার-আপনার এসব জানাতে কোন কাজ হবে না। দায়িত্বশীলতা নিয়ে জানতে হবে। যাহোক প্রথম ও দ্বিতীয় শ্রেণীর সোনামণিদের জন্য যেকথাটা আমি আজকেও বলতে চাই তা হলো, ওদের লিখিত পরীক্ষা থেকে অব্যহতি দিন। ওদের আবার লিখিত পরীক্ষা কিসের! ওরা শুধু ছড়া-কবিতা মুখস্থ করবে। নিজের কাজ নিজে করতে শিখবে। অক্ষর চিনবে লেখা শিখবে পরিবেশকে জানবে খেলাধুলা করবে আর শুধু গলা ছেড়ে গাইবে, আমার সোনার বাংলা আমি তোমায় ভালোবাসি’। তা না কী কঠিন পীড়নটা না ওদের ওপর দিয়ে যাচ্ছে। এসবের মূলে হলো ওই পঞ্চম শ্রেণীতে পাবলিক পরীক্ষা। ভয়টা ধরেছে ওখানে। গোড়া থেকে এভাবে গড়ে না তুললে জিপিএ-৫, গোল্ডেন ছুটে যাবে আর ছুটে গেলে ভবিষ্যৎ অন্ধকার এমনই প্রচার।